Абсалютную бальшыню жыхароў Сынковічаў складалі сяляне. Перад рэформай 1861 года і ў другой палове ХІХ стагоддзя таварны характар у Сынковічах набыло садаводства і агародніцтва. У гэты час у вёсцы з’явілася першая крама. У пачатку ХХ стагоддзя (1905–1913 гады) тут працавала вінакурня, а ў 1908 годзе картуна займела нават паравы рухавік. І калі ў 1890 годзе Сынковіцкі прыход налічваў 1555 жанчынаў і столькі ж мужчынаў, то ў 1921 годзе ў вёсцы было ўжо толькі 145 жыхароў. Шмат хто не вярнуўся з бежанства, загінуў у Першай сусветнай вайне і падчас савецка-польскае вайны. А што да Пуслоўскіх, дык яны ў 1939 годзе, за два тыдні да прыходу на Слонімшчыну Чырвонай Арміі, выехалі ў Англію…